Document ID: 32012R0556

A BIZOTTSÁG 556/2012/EU RENDELETE
(2012. június 26.)
a 396/2005/EK európai parlamenti és tanácsi rendelet III. mellékletének a málnában, illetve a málna felületén található spinozad legmagasabb megengedett maradékanyag-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 18. cikkének (4) bekezdésére,
mivel:
(1)
A spinozad tekintetében a maradékanyag-határértékeket (MRL) a 396/2005/EK rendelet III. mellékletének A. része állapította meg.
(2)
A növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendelet (2) 53. cikkének megfelelően Franciaország 2012. május 11-én értesítette a Bizottságot a spinozad hatóanyagot tartalmazó növényvédő szereknek a Drosophila suzukii váratlan kitörése miatti ideiglenes engedélyezéséről, amelyre azért volt szükség, mert a veszély nem volt előre látható, és más ésszerű eszközzel nem lehetett megfékezni. Franciaország ezt követően a 396/2005/EK rendelet 18. cikke (4) bekezdésének megfelelően értesítette a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) is arról, hogy területén engedélyezte a növényvédőszer-maradékanyagot az érvényes MRL-t meghaladó koncentrációban tartalmazó málna forgalomba hozatalát. Az említett MRL jelenleg 0,3.
(3)
Franciaország megfelelő fogyasztói kockázatértékelést nyújtott be a Bizottsághoz, melynek alapján ideiglenes MRL-t javasolt.
(4)
A Hatóság értékelte a benyújtott adatokat, és nyilatkozatot (3) adott ki a javasolt ideiglenes MRL-ek biztonságosságáról.
(5)
A Hatóság azt a következtetést vonta le, hogy a spinozad Franciaországban engedélyezett, málnán történő felhasználása nagy valószínűséggel nem jár a toxikológiai referenciaértéket meghaladó fogyasztói expozícióval és ennek megfelelően várhatóan nem okoz közegészségügyi problémát.
(6)
A Hatóság nyilatkozata alapján és a tárgy szempontjából lényeges tényezőket figyelembe véve az MRL-lel kapcsolatos megfelelő módosítások megfelelnek a 396/2005/EK rendelet 18. cikke (4) bekezdésében megfogalmazott követelményeknek.
(7)
A 396/2005/EK rendeletet ezért ennek megfelelően módosítani kell.
(8)
Mivel Franciaország már engedélyezte a spinozadot tartalmazó növényvédő szerek vészhelyzet esetén történő felhasználását, és ennek következtében sürgősen biztosítani kell a fogyasztók biztonságának magas szintjét, helyénvaló az MRL-t a 396/2005/EK rendelet 45. cikkének (5) bekezdésében szereplő eljárás alkalmazásával elfogadni.
(9)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 396/2005/EK rendelet III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 26-án.

Labels: 0
3
17
6